KOMMISSIONENS BESLUTNING af 15. december 1997 om finansielt tilskud fra EF i forbindelse med bekæmpelsen af klassisk svinepest i Nederlandene (Kun den nederlandske udgave er autentisk) (98/25/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), senest ændret ved Kommissionens beslutning 94/370/EF (2), særlig artikel 3, stk. 3, og

ud fra følgende betragtninger:

Der har været udbrud af klassisk svinepest i Nederlandene i 1997; denne sygdom udgør en alvorlig fare for EF-bestanden, og for at bidrage til at udrydde sygdommen hurtigst muligt har EF mulighed for at yde erstatning for tabene;

så snart forekomsten af klassisk svinepest blev officielt bekræftet, gav de nederlandske myndigheder meddelelse om at have truffet de nødvendige foranstaltninger, herunder de foranstaltninger, der er nævnt i artikel 3, stk. 2, i beslutning 90/424/EØF;

Nederlandene har forelagt Kommissionen forskellige tekniske og finansielle oversigter og en anmodning om refusion for de første 217 udbrud på nederlandsk område;

Kommissionen har undersøgt, om alle EF's veterinærregler er blevet overholdt, og om betingelserne for finansielt tilskud fra EF er til stede;

på grundlag af resultaterne af denne undersøgelse, som Kommissionen har meddelt de nederlandske myndigheder, er det blevet besluttet at yde et første forskud uden at foregribe den endelige beslutning om det samlede tilskud og eventuelle nedsættelser;

på grundlag af de disponible bevillinger kan der foreløbig kun ydes finansielt tilskud til de første 195 udbrud;

der vil senere kunne ydes finansielt tilskud til de efterfølgende udbrud afhængigt af resultaterne af ovennævnte undersøgelse;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Nederlandene kan få et finansielt tilskud fra EF på højst 31,3 mio. ECU til at udbetale erstatning til ejerne af smitteramte bedrifter og kontaktbedrifter svarende til de første 195 udbrud af klassisk svinepest på nederlandsk område i 1997.

Artikel 2

1. EF's finansielle tilskud udbetales mod forelæggelse af dokumentation.

2. Den i stk. 1 nævnte dokumentation skal omfatte:

a) en epidemiologisk rapport vedrørende hver svinebedrift, hvor der er blevet slagtet svin. Rapporten skal indeholde oplysninger om følgende:

i) Smitteramte bedrifter

- beliggenhed og adresse

- dato for mistanke om sygdom og dato for bekræftelse

- antal slagtede og destruerede svin samt datoen herfor

- slagte- og destruktionsmetode

- antallet og arten af de indsamlede prøver, der blev undersøgt på det tidspunkt, hvor der var mistanke om sygdommen; undersøgelsesresultaterne

- antallet og arten af de indsamlede prøver, der blev undersøgt på det tidspunkt, hvor de smitteramte bedrifter blev tømt; undersøgelsesresultaterne

- formodet smittekilde på basis af en afsluttet epidemiologisk undersøgelse.

ii) Kontaktbedrifter

- som anført i nr. i), første, tredje, fjerde og sjette led

- den smitteramte bedrift (udbrud), med hvilken det er bekræftet eller der er mistanke om, at der har været kontakt; kontaktens art.

b) en finansieringsrapport med en oversigt over begunstigede, deres adresse, antal slagtede dyr, slagtedato og udbetalt beløb eksklusive moms.

Artikel 3

Nederlandene skal forelægge den i artikel 2 nævnte dokumentation senest den 19. december 1997.

Artikel 4

Denne beslutning er rettet til Kongeriget Nederlandene.

Udfærdiget i Bruxelles, den 15. december 1997.

På Kommissionens vegne

Franz FISCHLER

Medlem af Kommissionen

(1) EFT L 224 af 18. 8. 1990, s. 19.

(2) EFT L 168 af 2. 7. 1994, s. 31.